Politiet bekræfter, at en politikommissær er suspenderet.

En højt profileret politimand fra Københavns Politi, der i en lang årrække har gjort karriere som blandt andet indsatsleder, og har stået i spidsen for indsatsen på Christiania, er blevet suspenderet.

Det bekræfter Københavns Politi over for BT og metroxpress.

Politiet vil ikke på nuværende tidspunkt redegøre for, om han er sigtet eller tiltalt for kriminalitet, men skriver i en mail, at han er suspenderet i forbindelse med en straffesag.

»Københavns Politi kan bekræfte, at Politikommissær ... (navn fjernet af redaktionen) er suspenderet grundet en verserende straffesag. Københavns Politi har ikke yderligere kommentarer på nuværende tidspunkt.«

Ifølge BT og metroxpress' oplysninger er den suspenderede betjent omdrejningspunktet i straffesagen - anklagerne er rettet mod ham.

Den omtalte politimand har i kraft af sit arbejde på Christiania og senere som leder af bl.a. en indsatsgruppe mod narkotikahandel skaffet sig uvenner på halsen i flere forskellige miljøer i København.

I de miljøer har der i flere dage verseret rygter om, at politikommissæren er blevet anholdt og fyret. Rygter, som nu delvist er blevet bekræftet af politiet.